《山中久雨邻人招饮比夜复还所居》
清代·刘应陛

东山五日行复宿，溪上秋风破茅屋。野人更邀西涧行，骑马沿缘穿水竹。

平田粳稻临柴门，秋蛩向夕鸣篱根。残镫酌罢卧山牖，一夜风雨孤村昏。

空林飒飒高雾湿，四山无人溪水急。邻家酒熟呼我尝，冒险冲泥下广隰。

秋天漠漠雨如织，归向前村正昏黑。床沾屋漏不得眠，穷谷深山感何极。

男儿悠悠江海人，胡为久卧山中身。明朝雨晴驱马去，回首云磴空嶙峋。

作者简介：刘应陛，字觐宸，号胎簪，信阳人。乾隆乙酉举人。有《胎簪山房诗稿》。